作者:程正同
標題:沁園春
內容:富敵陶猗，才卑賈馬，氣吞曹劉。更妓娛安石，東山名勝，樽盈文舉，北海風流。事冷千年，身兼八子，豪舉伊誰與匹儔。應還笑，為天將降任，未欲東周。優遊。寧久淹留。管蓬矢桑弧志早酬。有棠棣聯芳，庭萱不老，砌蘭擢秀，蟾桂傳秋。要頌椿齡，若將柏葉，婢膝奴顏應合羞。直須是，功名期會，同跨鰲頭。